- Ана. Кагъат дица, жамагIаталда гьоркьоб рагIи билълъунел гIадамалги данде гьарун, гьезие цIалана. ТIокIаб цIикIкIараб рес росдалги букIинчIо, цо анцIила щуго къали ханждалги хIамузда къан, хъвезе цо оцги цебе къотIун, анцIго гIолохъанчиги дунги рилълъана МахIач рещтIараб ГъамилагIалде абулеб магIарде. Гьоркьоса къотIичIого хадув лъугьун ХIоцоса Нажмудиница рахIат толарого вугев дица хIукму гьабуна кидаго МахIачида цадахъ чIезе. Амма гьенибги битI ккечIо. Иш дагьабги квешлъана. МахIачица ЦIатIанихъан партизанахъе кагъатги босун витIун унев дун бандаз ккуна, анкьица жанив тIамуна, цинги вухизеги вухун, виччан тана… КватIичIого МахIачги чIвана… Дунин абуни я дова гуро, я гьанив гурого хутIана… Гьеле гьедин кканахе гьеб,- ан МахIмудица тIамур кодобе босана, ва гIодове виччан ахIана япониязулгун рагъда чIварав рихьунисесде гьабураб кечI.